CELEX: 32020D1051
Language: el
Date: 2020-07-16 00:00:00
Title: Εκτελεστική απόφαση (ΕΕ) 2020/1051 της Επιτροπής της 16ης Ιουλίου 2020 για την περάτωση της νέας έρευνας για την απορρόφηση του δασμού σχετικά με τις εισαγωγές ορισμένων αντικειμένων χυτοσιδήρου καταγωγής Λαϊκής Δημοκρατίας της Κίνας

17.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 230/24
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1051 ΤΗΣ ΕΠΙΤΡΟΠΗΣ
         της 16ης Ιουλίου 2020
         για την περάτωση της νέας έρευνας για την απορρόφηση του δασμού σχετικά με τις εισαγωγές ορισμένων αντικειμένων χυτοσιδήρου καταγωγής Λαϊκής Δημοκρατίας της Κίνας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός), και ιδίως το άρθρο 9 παράγραφος 1 και το άρθρο 12,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
                     (1)
                  
                  
                     Στις 18 Δεκεμβρίου 2019 η Επιτροπή ανήγγειλε την επανέναρξη της έρευνας αντιντάμπινγκ σχετικά με τις εισαγωγές ορισμένων αντικειμένων χυτοσιδήρου καταγωγής Λαϊκής Δημοκρατίας της Κίνας με τη δημοσίευση ανακοίνωσης για την επανέναρξη της έρευνας στην Επίσημη Εφημερίδα της Ευρωπαϊκής Ένωσης (2) (στο εξής: ανακοίνωση για την επανέναρξη της έρευνας).
                  
               
                     (2)
                  
                  
                     Η Επιτροπή κίνησε εκ νέου την έρευνα κατόπιν αίτησης που υποβλήθηκε από οκτώ ενωσιακούς παραγωγούς (στο εξής: αιτούντες), οι οποίοι αντιπροσωπεύουν πάνω από το 25 % της συνολικής ενωσιακής παραγωγής ορισμένων αντικειμένων χυτοσιδήρου. Η αίτηση περιείχε αποδεικτικά στοιχεία από τα οποία προκύπτει ότι, μετά την αρχική περίοδο έρευνας και μετά την επιβολή των προσωρινών δασμών αντιντάμπινγκ, μειώθηκαν οι κινεζικές τιμές ορισμένων αντικειμένων χυτοσιδήρου και ότι υπήρξε ανεπαρκής μεταβολή των τιμών μεταπώλησης στην ενωσιακή αγορά. Τα εν λόγω αποδεικτικά στοιχεία θεωρήθηκαν επαρκή ώστε να δικαιολογηθεί η επανέναρξη της έρευνας.
                  
               
                     (3)
                  
                  
                     Στην ανακοίνωση για την επανέναρξη της έρευνας, η Επιτροπή κάλεσε τα ενδιαφερόμενα μέρη να έλθουν σε επαφή με τις υπηρεσίες της για να συμμετάσχουν στη νέα έρευνα. Επιπλέον, η Επιτροπή ενημέρωσε ειδικά τους αιτούντες, τους γνωστούς παραγωγούς-εξαγωγείς, τους γνωστούς εισαγωγείς και τις αρχές της Λαϊκής Δημοκρατίας της Κίνας σχετικά με τη νέα έρευνα για την απορρόφηση του δασμού και τους κάλεσε να συμμετάσχουν.
                  
               2.   ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
         
                     (4)
                  
                  
                     Με επιστολή της 15ης Μαΐου 2020, οι αιτούντες ενημέρωσαν την Επιτροπή ότι ανακαλούν την αίτησή τους.
                  
               
                     (5)
                  
                  
                     Σύμφωνα με το άρθρο 9 παράγραφος 1 του βασικού κανονισμού, σε περίπτωση ανάκλησης της αίτησης, η διαδικασία είναι δυνατό να περατούται, εκτός αν κρίνεται ότι η περάτωσή της δεν είναι προς το συμφέρον της Ένωσης.
                  
               
                     (6)
                  
                  
                     Από τη νέα έρευνα για την απορρόφηση του δασμού δεν προέκυψαν στοιχεία που να δείχνουν ότι η περάτωσή της δεν είναι προς το συμφέρον της Ένωσης.
                  
               
                     (7)
                  
                  
                     Επομένως, η Επιτροπή κατέληξε στο συμπέρασμα ότι η νέα έρευνα για την απορρόφηση του δασμού σχετικά με τις εισαγωγές στην Ένωση ορισμένων αντικειμένων χυτοσιδήρου καταγωγής Λαϊκής Δημοκρατίας της Κίνας θα πρέπει να περατωθεί χωρίς τροποποίηση των ισχυόντων μέτρων.
                  
               
                     (8)
                  
                  
                     Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν παρατηρήσεις. Ωστόσο, δεν υποβλήθηκαν παρατηρήσεις από ενδιαφερόμενα μέρη οι οποίες θα οδηγούσαν στο συμπέρασμα ότι η περάτωση της νέας έρευνας για την απορρόφηση του δασμού δεν είναι προς το συμφέρον της Ένωσης.
                  
               
                     (9)
                  
                  
                     Η παρούσα απόφαση είναι σύμφωνη με τη γνώμη της επιτροπής που έχει συσταθεί βάσει του άρθρου 15 παράγραφος 1 του βασικού κανονισμού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η νέα έρευνα για την απορρόφηση του δασμού σχετικά με τις εισαγωγές ορισμένων αντικειμένων χυτοσιδήρου, που υπάγονται σήμερα στους κωδικούς ΣΟ ex 7325 10 00 (κωδικός TARIC 7325100031) και ex 7325 99 90 (κωδικός TARIC 7325999080), καταγωγής Λαϊκής Δημοκρατίας της Κίνας, περατώνεται.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 16 Ιουλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  Ανακοίνωση για την επανέναρξη της έρευνας αντιντάμπινγκ σχετικά με τις εισαγωγές ορισμένων αντικειμένων χυτοσιδήρου καταγωγής Λαϊκής Δημοκρατίας της Κίνας (ΕΕ C 425 της 18.12.2019, σ. 9).